Predkladacia správa 
 
Podpredseda vlády a minister zahraničných vecí a európskych záležitostí Slovenskej republiky iniciatívne predkladá na rokovanie vlády SR materiál „Správa o priebehu a výsledkoch XIII. zasadnutia Medzivládnej slovensko-ukrajinskej komisie pre národnostné menšiny, školstvo a kultúru.“   
V dňoch 8. - 9. decembra 2014 sa v Kyjeve konalo XIII. zasadnutie Medzivládnej slovensko-ukrajinskej komisie pre národnostné menšiny, školstvo a kultúru. Slovenskú delegáciu na rokovaní viedol štátny tajomník Ministerstva zahraničných vecí a európskych záležitostí Slovenskej republiky Peter Burian. Ukrajinskú delegáciu viedol podpredseda vlády a minister kultúry Ukrajiny Vjačeslav Kirilenko. 
Medzivládna slovensko-ukrajinská komisia pre národnostné menšiny, školstvo a kultúru (ďalej len ,,komisia“) bola zriadená v zmysle uznesenia vlády SR č. 362/1994. Má právo prijímať odporúčania pre vládu Slovenskej republiky a Kabinet ministrov Ukrajiny. Komisia je dôležitým nástrojom pre stály dialóg Slovenska a Ukrajiny o vybraných otázkach s cieľom posilňovať dobré susedstvo a vzájomné priateľstvo.
Komisia vyhodnotila stav plnenia odporúčaní prijatých v Protokole XII. zasadnutia komisie (Prešov, október 2013). Výsledkom XIII. zasadnutia je Protokol, v ktorom zúčastnené strany potvrdili, že považujú zasadnutie komisie za dôležitú súčasť humanitnej spolupráce medzi Slovenskou republikou a Ukrajinou. Skonštatovali, že prebieha mnohoúrovňový a konštruktívny slovensko-ukrajinský politický dialóg. Zdôraznili význam ďalšej spolupráce medzi orgánmi štátnej správy, orgánmi miestnej samosprávy, občianskymi združeniami, ďalšími inštitúciami Slovenskej republiky a Ukrajiny v otázkach vzdelávania, kultúrnych a informačných potrieb príslušníkov slovenskej národnostnej menšiny na Ukrajine a ukrajinskej národnostnej menšiny na Slovensku. Budú podporovať výskum spoločného kultúrneho dedičstva Slovenskej republiky a Ukrajiny. Zabezpečia plnenie Programu spolupráce medzi Ministerstvom školstva, vedy, výskumu a športu Slovenskej republiky a Ministerstvom vzdelávania a vedy Ukrajiny v oblasti vzdelávania.

Obe strany skonštatovali, že majú záujem posilniť pôsobnosť komisie, ktorá v súčasnosti plní funkciu poradného orgánu vládnych kabinetov oboch krajín, sú za jej rozšírenie v podobe dvoch separátnych podkomisii pre školstvo a kultúru, ktoré budú mať širší dosah na vzájomnú informovanosť a výmenné projekty a predstavujú relevantný priestor pre spoluprácu a podporu transformačného úsilia na Ukrajine. 
Závery zasadnutia medzivládnej slovensko-ukrajinskej komisie sú predkladané na rokovanie vlády Slovenskej republiky s cieľom zabezpečenia ich realizácie. Vláda Slovenskej republiky schvaľuje uznesenie, vzťahujúce sa k príslušnému zasadnutiu medzivládnej slovensko-ukrajinskej komisie, ktorým berie na vedomie informáciu o priebehu a výsledkoch práce komisie a ukladá príslušným členom vlády, predsedovi Úradu pre Slovákov žijúcich v zahraničí a splnomocnencovi vlády SR pre národnostné menšiny oboznámiť sa so závermi a odporúčaniami slovensko-ukrajinskej komisie, v rámci kompetencií a existujúcich možností podporiť realizáciu navrhnutých odporúčaní a priebežne vyhodnocovať ich plnenie. 

Materiál bol predmetom medzirezortného pripomienkového konania a na rokovanie vlády SR sa predkladá bez rozporov. Prípadné finančné nároky, spojené s realizáciou odporúčaní budú zabezpečované v rámci limitov výdavkov schválených pre dotknuté rozpočtové kapitoly bez zvýšených požiadaviek na štátny rozpočet a verejné financie.

